CELEX: 52018DP0386
Language: el
Date: 2018-10-23 00:00:00
Title: Απόφαση του Ευρωπαϊκού Κοινοβουλίου της 23ης Οκτωβρίου 2018 σχετικά με την αίτηση για την άρση της ασυλίας του Μανώλη Κεφαλογιάννη (2017/2133(IMM))

16.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 345/101
            
         
      P8_TA(2018)0386
      Αίτηση άρσης της ασυλίας του Μανώλη Κεφαλογιάννη
      Απόφαση του Ευρωπαϊκού Κοινοβουλίου της 23ης Οκτωβρίου 2018 σχετικά με την αίτηση για την άρση της ασυλίας του Μανώλη Κεφαλογιάννη (2017/2133(IMM))
      (2020/C 345/18)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη την αίτηση για την άρση της ασυλίας του Μανώλη Κεφαλογιάννη, που διαβίβασε ο Εισαγγελέας του Αρείου Πάγου της Ελληνικής Δημοκρατίας, στις 31 Μαΐου 2017, σε συνάρτηση με την ποινική διαδικασία αριθ. ABM:EOE 20/2017, και η οποία ανακοινώθηκε στην ολομέλεια στις 3 Ιουλίου 2017,
               
            
                  —
               
               
                  έχοντας ακούσει τον Μανώλη Κεφαλογιάννη σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας ακούσει επίσης τον Kristian Knudsen, εκτελούντα χρέη Γενικού Διευθυντή της Γενικής Διεύθυνσης Προσωπικού του Ευρωπαϊκού Κοινοβουλίου,
               
            
                  —
               
               
                  αφού πραγματοποίησε ανταλλαγή απόψεων με τον αντεισαγγελέα οικονομικού εγκλήματος του Αρείου Πάγου,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),
               
            
                  —
               
               
                  έχοντας υπόψη το άρθρο 62 του Συντάγματος της Ελληνικής Δημοκρατίας,
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A8-0333/2018),
               
            
                  Α.
               
               
                  λαμβάνοντας υπόψη ότι ο αντεισαγγελέας του Αρείου Πάγου ζήτησε την άρση της ασυλίας του Μανώλη Κεφαλογιάννη, βουλευτή του Ευρωπαϊκού Κοινοβουλίου, προκειμένου να ασκηθούν εναντίον του ποινικές διώξεις για δύο εικαζόμενες αξιόποινες πράξεις·
               
            
                  Β.
               
               
                  λαμβάνοντας υπόψη ότι το άρθρο 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι τα μέλη του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη για γνώμη εκφρασθείσα ή ψήφο δοθείσα κατά την άσκηση των καθηκόντων τους·
               
            
                  Γ.
               
               
                  λαμβάνοντας υπόψη ότι, σύμφωνα με το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, τα μέλη του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
               
            
                  Δ.
               
               
                  λαμβάνοντας υπόψη ότι, σύμφωνα με το άρθρο 62 του Συντάγματος της Ελληνικής Δημοκρατίας, όσο διαρκεί η βουλευτική περίοδος, ο βουλευτής δεν διώκεται ούτε συλλαμβάνεται ούτε φυλακίζεται ούτε με άλλο τρόπο περιορίζεται, χωρίς άδεια του Σώματος·
               
            
                  Ε.
               
               
                  λαμβάνοντας υπόψη ότι το αίτημα του αντεισαγγελέα του Αρείου Πάγου αφορά διαδικασίες που σχετίζονται με καταγγελλόμενες παραβάσεις του άρθρου 385 παράγραφος 1 στοιχείο β) του ελληνικού Ποινικού Κώδικα και του άρθρου 4 του νόμου 2803/2000, που αφορούν, αντίστοιχα, εκβίαση και απάτη·
               
            
                  ΣΤ.
               
               
                  λαμβάνοντας υπόψη ότι στον Μανώλη Κεφαλογιάννη καταλογίζεται ότι αποπειράθηκε να διαπράξει απάτη σε βάρος των οικονομικών συμφερόντων της Ευρωπαϊκής Ένωσης, με αποτέλεσμα την απώλεια άνω των 73 000 EUR διότι επιχείρησε να ιδιοποιηθεί παράνομα μέρος του μισθού της βοηθού του, ύψους 4 240 EUR μηνιαίως, στο διάστημα μεταξύ Ιουλίου 2014 και τέλους του έτους 2016·
               
            
                  Ζ.
               
               
                  λαμβάνοντας υπόψη ότι, σύμφωνα με το άρθρο 9 παράγραφος 8 του εσωτερικού Κανονισμού του Ευρωπαϊκού Κοινοβουλίου, η Επιτροπή Νομικών Θεμάτων δεν αποφαίνεται σε καμία περίπτωση για την ενοχή ή μη βουλευτών ούτε για το σκόπιμο ή μη της ποινικής δίωξης για την έκφραση γνώμης ή τις πράξεις που τους καταλογίζονται, ακόμη και στις περιπτώσεις κατά τις οποίες η εξέταση της αίτησης παρέχει στην επιτροπή εμπεριστατωμένες πληροφορίες για την υπόθεση·
               
            
                  Η.
               
               
                  λαμβάνοντας υπόψη επίσης ότι δεν είναι αρμοδιότητα του Ευρωπαϊκού Κοινοβουλίου να αποφανθεί περί της ενοχής ή όχι του βουλευτή ή ως προς την ύπαρξη ή μη ύπαρξη λόγου άσκησης ποινικής δίωξης για τις πράξεις που του αποδίδονται και ότι δεν είναι επίσης αρμόδιο να αποφανθεί σχετικά με τα συγκριτικά πλεονεκτήματα των εθνικών νομικών και δικαστικών συστημάτων·
               
            
                  Θ.
               
               
                  λαμβάνοντας υπόψη ότι, σύμφωνα με το άρθρο 5 παράγραφος 2 του εσωτερικού Κανονισμού του Ευρωπαϊκού Κοινοβουλίου, η ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
               
            
                  Ι.
               
               
                  λαμβάνοντας υπόψη ότι σκοπός της ασυλίας είναι η προστασία του Κοινοβουλίου και των βουλευτών του έναντι δικαστικών διαδικασιών σε συνάρτηση με τις δραστηριότητες που ασκεί ένας βουλευτής κατά την επιτέλεση των καθηκόντων του, οι οποίες είναι συνυφασμένες με τα καθήκοντα αυτά·
               
            
                  ΙΑ.
               
               
                  λαμβάνοντας υπόψη ότι, όταν η συγκεκριμένη διαδικασία δεν αφορά γνώμη εκφρασθείσα ή ψήφο δοθείσα στο πλαίσιο των καθηκόντων βουλευτή του Ευρωπαϊκού Κοινοβουλίου κατά την έννοια του άρθρου 8 του πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, η ασυλία θα πρέπει να αίρεται, εκτός αν προκύπτει ότι η δίωξη ασκείται με πρόθεση να βλαφθεί η πολιτική δραστηριότητα ή η φήμη του βουλευτή και, ως εκ τούτου, η ανεξαρτησία του Κοινοβουλίου (fumus persecutionis)·
               
            
                  ΙΒ.
               
               
                  λαμβάνοντας υπόψη ότι τυχόν συμπέρασμα πρέπει να συναχθεί με βάση τις πληροφορίες και τις εξηγήσεις που παρασχέθηκαν στην παρούσα υπόθεση, συμπεριλαμβανομένων των απαντήσεων που δόθηκαν από τον αντεισαγγελέα οικονομικού εγκλήματος του Αρείου Πάγου κατά την ανταλλαγή απόψεων που υπήρξε μαζί του, και λαμβανομένων υπόψη των περιστάσεων υπό τις οποίες εξετάστηκε από τις αρμόδιες αρχές η υπόθεση κατά του Μανώλη Κεφαλογιάννη, των αβεβαιοτήτων ως προς τα στοιχεία στα οποία βασίζεται η αίτηση άρσης της ασυλίας και των σοβαρών αμφιβολιών σχετικά με τη διαδικασία, συμπεριλαμβανομένων των κινήτρων στα οποία βασίζεται η αίτηση για την άρση της ασυλίας·
               
            
                  ΙΓ.
               
               
                  λαμβάνοντας υπόψη ότι κρίνεται, ως εκ τούτου, ότι πρόκειται για υπόθεση για την οποία μπορεί να υπάρξει εικασία fumus persecutionis·
               
            
                  ΙΔ.
               
               
                  λαμβάνοντας υπόψη ότι η ασυλία του Μανώλη Κεφαλογιάννη δεν θα πρέπει, κατά συνέπεια, να αρθεί·
               
            
               
                  1.
               
               
                  αποφασίζει να μην άρει την ασυλία του Μανώλη Κεφαλογιάννη·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στον Εισαγγελέα του Αρείου Πάγου της Ελληνικής Δημοκρατίας και στον Μανώλη Κεφαλογιάννη.
               
            
         (1)  Απόφαση του Δικαστηρίου, της 12ης Μαΐου 1964, Wagner/Fohrmann και Krier 101/63, ECLI:EU:C:1964:28· απόφαση του Δικαστηρίου, της 10ης Ιουλίου 1986, Wybot/Faure και άλλων 149/85, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, Mote/Parlement T-345/05, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, Marra/De Gregorio και Clemente C-200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch/Parlement T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello C-163/10, ECLI:EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch/Parlement, T-346/11 και T-347/11, ECLI:EU:T:2013:23.